"Olet saksalainen - olet terroristi" - Digitoday - Ilta-Sanomat
"Olet saksalainen - olet terroristi"
Satiirissa kerrotaan, miten 82 miljoonaa ihmistä Saksassa ovat vähin erin joutuneet epäilyksenalaisiksi terrorismista - ja siksi täydellisen valvonnan kohteiksi
(KUVA: Alexander Lehmann)
Julkaistu: 27.5.2009 15:30
Viime aikojen katsotuimpia saksalaisvideoita YouTubessa, "Du bist Terrorist" on varoitus yksityisyyttämme uhkaavasta isosta veljestä. Se on myös saksalaisten itsetuntoa kohottaneen kampanjan satiiri, joka sai kampanjasta vastanneen mainostoimiston uhittelemaan videontekijää oikeusjutulla.
Videohttp://www.youtube.com/watch?v=SGD2q2vewzQ Olet terroristi on taideteollisen muotoilun opiskelijan Alexander Lehmannin lopputyö, joka on vetänyt YouTubessa kahden viikon aikana yli 360 000 katsojaa. Se on suuri menestys, joka ei kuitenkaan miellyttänyt kaikkia. Herra MIchael Trautmann oli närkästynyt siitä, että video oli satiiri hampurilaisen mainostoimisto kempertrautmann:in ja hänen 2005-2006 toteuttamastaan sosiaalisen markkinoinnin kampanjasta Du bist Deutschland (Sinä olet Saksa). Hän vaati opiskelijaa poistamaan videostaan kaikki viittaukset siihen. - Ellette te minun pyynnöstäni seuraavien kolmen päivän aikana näin tee, tulevat sopimusosapuolemme oikeudellisiin toimiin. Todennäköisyys siitä, että sen kustannukset lankeavat teille, on suuri, hän kirjoitti zeit.de:n julkaisemassa sähköpostissa. Sähköpostin julkistus sai saksalaisbloggaajat käynnistämään myrskyisän protestin, jonka tuloksena Trautmann veti uhkauksensa takaisin. Hän on myös sopinut Lehmannin kanssa rauhan, kunhan opiskelija vetää videonsa taustalla välähtävät lapsikuvat mainostoimiston kampanjasta - lasten henkilösuojaan vedoten. Alexander Lehmann pahoittelee nyt myös Spiegel-Onlinelle sitä, että sähköposti pääsi hänen paniikissaan lipsahtamaan julkisuuteen. Hän oli hakenut paljon vähäisempää julkisuutta, oikeastaan vain sellaista, joka olisi auttanut hänet löytämään avukseen asianajajan. Michael Trautmann puolestaan harmittelee Spiegel-Onlinelle ketjureaktiota. Ei hän tosissaan halunnut estää Lehmannin hanketta eikä hänellä ole mitään sen sisältöä vastaan. - Ensimmäisessä sähköpostissani perjantaina taisin ampua vähän maalin ylitse, hän muotoilee. Kaikki taas hyvin - mutta ei luonnollisestikaan enää niin kuin mitään ei olisi tapahtunutkaan. Kiistely on synnyttänyt keskustelua aikaisemmista vastaavista tapauksesta, ja siitä, missä kulkevat lainaamisen ja satiirin rajat. Huvittavaa kyllä kyseiselle mainostoimistollekaan - kuten ei varmasti monille muillekaan - lainailu ja mukailu ole mikään tavaton asia. Se on mm. toteuttanut Auto Club Europalle rattijuoppouden vastaisen spotin, johon se sai motiivin skottiviski Johnnie Walkerin mainoksesta.